Якава Іосіфавіча Саснавіка ў Наваполацку ведалі многія. Можа, нават і большасць жыхароў маладога горада. Урач-траўматолаг, слава аб умелых, чулых руках якога прыводзіла ў горад пацыентаў, бадай, з усёй Віцебшчыны, быў, што гаворыцца, душой многіх сяброўскіх кампаній, дэпутатам гарадскога савета, адным словам, чалавекам публічным. Мне не раз даводзілася сустракацца з Якавам Іосіфавічам, і заўсёды па-добраму я зайздросціў яго зычлівасці і аптымізму.